
Körkép a budapesti kerületek által nyújtott települési támogatásokról

Kulcsszavak: települési támogatás; budapesti kerületek
2015 óta a helyi önkormányzatok törvényileg kiegészítő szerepet játszanak a segélyezésben. A járási hivatalok által nyújtott ellátások reálérték-csökkenésével azonban a települések támogatások jelentősége a gyakorlatban nő.
Kutatásomban a budapesti kerületek által nyújtott települési támogatásokat vizsgáltam. Egyrészt kvantitatív elemzést végeztem a KSH-n elérhető adatok segítségével: vizsgáltam a költségvetésből a települési támogatásra fordított kiadások nagyságát, az ellátottak arányát a lakosságon belül, az egy főre jutó átlagos ellátási összeget, illetve az ezen értékek közötti kapcsolatot. Mindemellett feldolgoztam a kerületek települési támogatást szabályozó önkormányzati rendeleteit, amikből kiindulva vizsgáltam az általános szabályozási kérdéseket és a legfontosabb települési támogatási formákat (lakhatási támogatás, gyógyszertámogatás, rendkívüli támogatás).
Dolgozatom legfontosabb megállapítása, hogy a budapesti kerületek gyakorlata sem a legalapvetőbb szabályozási kérdésekben, sem az ellátások legfontosabb paramétereiben nem tekinthető egységesnek. Ezek a különbségek a kerületek szimbiózisán alapuló Budapest esetében nem indokolhatóak kizárólag a speciális helyi gazdasági és szociális szükségletekkel, így az eltérések igazságtalan helyzetbe hozzák a különböző kerületek lakosait.



